กระทรวงยุติธรรม เชิญชวน ลูกหนี้เข้าร่วมโครงการไกล่เกลี่ยทั่วไทย แบบไม่มีค่าใช้จ่าย วัน 15 - 30 พฤศจิกายนนี้
นางทัศนีย์ เปาอินทร์ รองอธิบดี รักษาราชการแทนอธิบดีกรมบังคับคดี เปิดเผยว่า  นายสมศักดิ์ เทพสุทิน รัฐมนตรีว่าการกระทรวงยุติธรรม เล็งเห็นสภาพปัญหาความเดือดร้อนของประชาชนที่ตกเป็นหนี้ภาคประชาชน หนี้ครัวเรือน หนี้รายย่อยและหนี้ธุรกิจขนาดกลางถึงขนาดย่อม(SMEs) ซึ่งสูงขึ้นในช่วงโควิดระบาดจนถูกเจ้าหนี้ฟ้องบังคับคดี จึงมอบนโยบายให้ทุกหน่วยงานที่เกี่ยวข้องเร่งให้ความช่วยเหลือและอำนวยความยุติธรรมแก่ประชาชนอย่างเร่งด่วน กรมบังคับคดีจึงถือโอกาสจัดโครงการ “ไกล่เกลี่ยทั่วไทย เนื่องในวันสถาปนากรมบังคับคดีครบรอบ 47 ปี”  ขึ้นระหว่างวันที่ 15 - 30 พฤศจิกายน 2564 ที่ศูนย์ไกล่เกลี่ยข้อพิพาท กรมบังคับคดีและสำนักงานบังคับคดีจังหวัด สาขาทั่วประเทศ รวม 117 แห่ง เพื่อเปิดโอกาสให้เจ้าหนี้ ลูกหนี้ ได้ร่วมเจรจากันด้วยความพึงพอใจ สะดวก รวดเร็ว ไม่มีค่าใช้จ่าย และเป็นธรรมแก่คู่ความทุกฝ่าย ซึ่งหากมีการไกล่เกลี่ยสำเร็จจะส่งผลให้ลูกหนี้สามารถชำระหนี้ได้ ไม่ถูกยึดทรัพย์ ไม่ถูกอายัดทรัพย์ หรือกระทั่งไม่ถูกนำไปขายทอดตลาดทรัพย์ ส่วนลูกหนี้ที่กำลังประสบปัญหาหนี้สินหลังศาลมีคำพิพากษาแล้ว และอยู่ระหว่างการบังคับคดีให้เข้าร่วมโครงการไกล่เกลี่ยที่จัดขึ้นในครั้งนี้ ประชาชนขอยื่นคำร้องไกล่เกลี่ยข้อพิพาทได้ทางเว็บไซต์กรมบังคับคดี www.led.go.th และผ่านระบบออนไลน์ session call สอบถามเพิ่มเติมได้ที่ โทรศัพท์ 02-881-4840 , 02-887-5072 หรือสายด่วนกรมบังคับคดี 1111 กด 79 และสำนักงานบังคับคดีทั่วประเทศ